Kim Behnke (FRI), 2000-04-13:
For omkring et års tid siden var jeg inviteret til et møde
med telebranchen, og det vakte en del undren blandt de fine direktører og marketingfolk, da jeg som kommentar til mange af de ønsker, jeg havde, formulerede følgende budskab til dem: Hvis I ønsker en dansk lovgivning, der er så liberal og så åben og så lidt regulerende som overhovedet muligt, kræver det én eneste ting, nemlig at I opfører jer ordentligt.
Det kræver, at I ikke går ud og konkurrerer mod hinanden til ugunst for forbrugerne, at forbrugerne, når de klager over berettigede urimeligheder, bliver behandlet seriøst, og
endelig at den måde, jeres branche fungerer på, er anstændig og ordentlig.
Se, det var ikke et budskab, de var vant til at få fra en politiker.
De er vant til, at politikerne gerne stiller sig op og lover, at de ønsker, man har fra branchernes side, er de parate til at imødekomme med love og reguleringer.
Men det vigtige er jo, at hvis et marked skal fungere, kræver det, at aktørerne opfører sig ordentligt, for sådan et samfund som det, vi har indrettet, fungerer jo altså på den måde, at ellers gribes der ind fra politisk side, og så får vi de meget omfattende love og regler, der også eksisterer på det område.
Man må jo sige, at siden de første spæde initiativer blev taget i retning af at gå fra et statsligt monopol til et liberaliseret og åbent telemarked, har vi unægtelig fået enorme mængder lovgivning og reguleringer. Så kan man spørge: Er der brug for det?
Der er jo ikke tilsvarende lovsamlinger for fremstilling af fodtøj eller for den sags skyld for fremstilling af de apparater, der bliver brugt i telesektoren: computere, servere, ledninger og kabler og relæstationer, og hvad det hedder alt sammen.
Nej, det er der ikke, for her har man haft en anden udvikling, her har markedet opført sig ordentligt, her har markedet selv reguleret sig, fra de første virksomheder tog initiativer, hvorimod det, vi har med at gøre, når det gælder telesektoren, er, at vi er gået fra en statslig monopolsituation og skal have etableret et marked, og det er vel at mærke ikke bare et marked med frie, uafhængige aktører.
Når man lovpriser de udenlandske selskaber, der er med til at sikre konkurrencen i Danmark, skal man jo huske på, at ophavet til en række af dem er statslige virksomheder i de lande, de nu kommer fra, så den helt frie aktør kendes knap nok.
Der er allerede nogle, der har etableret banker, hvor man kan sætte sine penge ind uden at få dem forrentet, blot for den gode tankes skyld,
og så må det jo være en klar opgave for hr. Kolstrup og Enhedslisten at lave dette nonprofitselskab. Det må klart være et tilbud til danske kunder også at kunne få den ydelse, for der er jo plads nok derude.
Der er plads nok til konkurrence, hvis vel at mærke teleselskaberne opfører sig ordentligt, men vi er jo desværre nødt til at have en række love og regler, for der er ingen af os, der vil finde os i, at hvis en forbruger har fået misbrugt sin telefonregning til gigantiske efterposteringer, vender teleselskaberne kunden ryggen og siger: Det kender vi ikke noget til.
Det vil vi naturligvis ikke acceptere, og derfor er vi nødt til at have en skærpet forbrugerbeskyttelse.
Der kommer nye behov, specielt hvis regeringens ambitioner om det danske samfund som et netværkssamfund skal opfyldes, og hvis vi skal have øget brug af internetkommunikation og dataoverførsler osv. Så skal vi langt længere ned med priserne, og vi skal have de muligheder, vi har set i andre lande, hvor det stort set bliver gratis at benytte disse netværksydelser.
Så vil vi for alvor kunne realisere en række af de ideer, forskningsministeren så klogt har søsat, og her er telesektoren et vigtigt omdrejningspunkt.
Vi støtter, at der tages endnu et skridt i retning af et mere liberaliseret marked, og så glæder vi os til at se, hvornår hr. Kolstrup udbyder økologisk skrabetelefoni.